A hónap híre

Fejleszthetnek a kórházak

Ebben az évben 40 milliárd forintos fejlesztési forráshoz jutnak fővárosi és a pest megyei kórházak a közép-magyarországi régió egészségügyi hálózatának rekonstrukciójára irányuló Egészséges Budapest Program keretében.

A régióban négy millió ember ellátásáról gondoskodik az egészségügyi hálózat, amelynek 24 intézménye újul meg a következő 10 évben. Az idei, 40 milliárdos fejlesztési összegből 21,2 milliárdot fordítanak eszközbeszerzésre, orvostechnikai fejlesztésekre. A 40 milliárd másik felét a beruházások megkezdéséhez szükséges tervezésekre, közbeszerzési, engedélyezési eljárásokra fordítják.

A kistarcsai Flór Ferenc Kórházban például 1.248 milliárd jut informatikai fejlesztésre és a műszerezettség javítására, illetve 718 millió forintból tervek készülnek konyhafelújításra, a meglévő épületek komfortosítására, és egy járóbeteg-rendelő megépítésére.

A váci Jávorszky Ödön Kórházban 200 millió forintból vásárolhatnak orvosi műszereket és végezhetnek informatikai fejlesztéseket, míg közel 400 millió forint jut majd azokra a tervekre, melyek eredményeképpen itt is új járóbeteg-ellátó rendelő épülhet, illetve megvalósulhat a meglévő épületek fűtési, légtechnikai korszerűsítése.